ระเบียบกรมพัฒนาฝีมือแรงงาน
ระเบียบกรมพัฒนาฝีมือแรงงาน
ว่าด้วยการทดสอบฝีมือคนหางานเพื่อไปทำงานในต่างประเทศ
(ฉบับที่ ๒) พ.ศ. ๒๕๓๗[๑]
 

โดยที่มาตรา ๓๖ (๓)
แห่งพระราชบัญญัติจัดหางานและคุ้มครองคนหางานพ.ศ.๒๕๓๘ ประกอบกับมาตรา ๔
แห่งพระราชบัญญัติปรับปรุง กระทรวง ทบวง กรม (ฉบับที่ ๕) พ.ศ. ๒๕๓๕ มาตรา ๗
และมาตรา ๑๑
แห่งพระราชบัญญัติโอนอำนาจหน้าที่และกิจการบริหารบางส่วนของกระทรวงมหาดไทย พ.ศ.
๒๕๓๕ มาตรา ๕ แห่งพระราชบัญญัติปรับปรุง กระทรวงทบวง กรม (ฉบับที่ ๘) พ.ศ. ๒๕๓๖
และมาตรา ๕ แห่งพระราชบัญญัติโอนอำนาจหน้าที่และกิจการบริหารบางส่วนของกระทรวงมหาดไทยไปเป็นของกระทรวงแรงงานและสวัสดิการสังคม
พ.ศ.๒๕๓๖ กำหนดให้อธิบดีกรมพัฒนาฝีมือแรงงานเป็นผู้กำหนดหลักเกณฑ์การคัดเลือกและทดสอบฝีมือคนหางานที่ประสงค์จะเดินทางไปทำงานในต่างประเทศ
และข้อ ๙
แห่งระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ กำหนดขั้นตอน
และระยะเวลาปฏิบัติราชการเพื่อประชาชน
อธิบดีกรมพัฒนาฝีมือแรงงานจึงวางระเบียบไว้ดังนี้

ข้อ ๑
ระเบียบนี้เรียกว่า ระเบียบกรมพัฒนาฝีมือแรงงานว่าด้วยการทดสอบฝีมือคนหางานเพื่อไปทำงานในต่างประเทศ
(ฉบับที่ ๒) พ.ศ. ๒๕๓๗

ข้อ ๒ ระเบียบนี้ให้ใช้บังคับตั้งแต่วันที่
๒๒ เมษายน พ.ศ. ๒๕๓๗ เป็นต้นไป

ข้อ ๓
ให้ยกเลิกระเบียบกรมพัฒนาฝีมือแรงงานว่าด้วยการทดสอบฝีมือคนหางานเพื่อไปทำงานในต่างประเทศ
พ.ศ. ๒๕๓๗ ลงวันที่ ๒๒ มีนาคม พ.ศ. ๒๕๓๗

หมวด ๑
ข้อกำหนดทั่วไป
 

ข้อ ๔
ผู้ที่จะเดินทางไปทำงานในต่างประเทศ
ต้องได้รับการทดสอบฝีมือจากกรมพัฒนาฝีมือแรงงาน
หรือสถาบันอื่นที่ได้รับอนุญาตจากอธิบดี เว้นแต่
(๑) ตำแหน่งกรรมการ หรือแรงงานทั่วไป
(๒) มีใบรับรองจากสถาบันการศึกษาหรือสมาคมอาชีพ
(๓) ตำแหน่งอื่นที่อธิบดีให้ความเห็นชอบ

ข้อ ๕
ผู้ใดจะดำเนินการสถานทดสอบฝีมือคนหางานเพื่อไปทำงานในต่างประเทศจะต้องได้รับใบอนุญาตจากอธิบดี
ความในวรรคหนึ่งมิให้ใช้บังคับกับการทดสอบฝีมือ
ซึ่งดำเนินการโดยกองมาตรฐานฝีมือแรงงาน สถาบันพัฒนาฝีมือแรงงานกลาง
สถาบันพัฒนาฝีมือแรงงานภาคหรือศูนย์พัฒนาฝีมือแรงงานจังหวัด กรมพัฒนาฝีมือแรงงาน

ข้อ ๖
ใบอนุญาตให้ใช้ได้สองปีนับแต่วันที่ออกใบอนุญาตผู้รับอนุญาตดำเนินการสถานทดสอบฝีมือต้องแสดงใบอนุญาตไว้
ณ ที่เปิดเผยและเห็นได้ง่าย ณ สถานทดสอบฝีมือตามที่ระบุไว้ในใบอนุญาต

ข้อ ๗
ผู้รับอนุญาตดำเนินการสถานทดสอบฝีมือประสงค์จะขอต่ออายุใบอนุญาต ให้ยื่นคำขอก่อนใบอนุญาตสิ้นอายุไม่น้อยกว่าสามสิบวัน
เมื่อได้ยื่นคำขอดังกล่าวแล้วให้ประกอบกิจการต่อไปได้
จนกว่าอธิบดีจะสั่งไม่อนุญาตให้ต่ออายุใบอนุญาตนั้นการต่ออายุใบอนุญาตให้ต่อได้ครั้งละสองปี

ข้อ ๘
ในการทดสอบฝีมือ ผู้รับอนุญาตดำเนินการสถานทดสอบฝีมือจะต้องมีผู้ควบคุมการทดสอบและปฏิบัติตามหลักเกณฑ์และวิธีการของกรมพัฒนาฝีมือแรงงาน
หรือของหน่วยงานอื่นที่อธิบดีให้ความเห็นชอบ
กรณีกรมพัฒนาฝีมือแรงงานเป็นผู้ดำเนินการทดสอบฝีมือ
ให้อธิบดีแต่งตั้งคณะกรรมการทดสอบฝีมือคนหางานเพื่อไปทำงานในต่างประเทศทั้งในส่วนกลางและส่วนภูมิภาคเป็นผู้ควบคุมการทดสอบ

ข้อ ๙
ผู้รับอนุญาตดำเนินการสถานทดสอบฝีมือ ต้องออกใบรับรองแก่ผู้ผ่านการทดสอบ

หมวด ๒
การขออนุญาตดำเนินการสถานทดสอบฝีมือคนหางานเพื่อไปทำงานในต่างประเทศ
 

ข้อ ๑๐ ผู้ประสงค์จะขออนุญาตดำเนินการสถานทดสอบฝีมือคนหางาน
เพื่อไปทำงานในต่างประเทศที่มีสถานที่ทดสอบฝีมือตั้งอยู่ในเขตกรุงเทพมหานครให้ยื่นคำขอพร้อมหลักฐานต่ออธิบดี
ณ กองมาตรฐานฝีมือแรงงาน
กรณีผู้ขออนุญาตมีสถานทดสอบฝีมือตั้งอยู่ในเขตจังหวัดอื่นนอกจากกรุงเทพมหานคร
ให้ยื่นคำขอพร้อมทั้งหลักฐาน ณ สถาบันพัฒนาฝีมือแรงงานกลาง สถาบันพัฒนาฝีมือแรงงานภาคหรือศูนย์พัฒนาฝีมือแรงงานจังหวัดซึ่งสถานทดสอบฝีมือตั้งอยู่ในจังหวัดที่รับผิดชอบ

ข้อ ๑๑ ในการขออนุญาตดำเนินการสถานทดสอบฝีมือคนหางานเพื่อไปทำงานในต่างประเทศ
ผู้ขออนุญาตจะต้องยื่นคำขอพร้อมหลักฐานเอกสารดังต่อไปนี้
(๑) บัญชีรายชื่ออุปกรณ์ในการทดสอบฝีมือแยกตามประเภทฝีมือที่ขอดำเนินการทดสอบ
จำนวน ๒ ชุด
(๒)
สำเนาเอกสารใบรับรองคุณวุฒิของผู้ควบคุมการทดสอบทุกคนคนละ ๒ ชุด
(๓)
สำเนาทะเบียนบ้านและบัตรประชาชนของผู้ดำเนินการสถานทดสอบและผู้ควบคุมการทดสอบทุกคน
คนละ ๒ ชุด
(๔) รูปถ่ายครึ่งตัวหน้าตรง ขนาด ๒ ๑/๒ นิ้ว
ของผู้ดำเนินการสถานทดสอบ จำนวน ๒ ใบ
(๕) รูปถ่ายครึ่งตัวหน้าตรง ขนาด ๒ ๑/๒ นิ้ว
ของผู้ควบคุมการทดสอบทุกคน คนละ ๒ ใบ
(๖)
ตัวอย่างลายมือชื่อของผู้ดำเนินการสถานทดสอบและผู้ควบคุมการทดสอบทุกคน คนละ ๒ ชุด
(๗) แผนที่ตั้งสถานทดสอบฝีมือโดยสังเขป
(๘) สำเนาหรือรูปถ่ายเอกสารแสดงกรรมสิทธิ์หรือสิทธิครอบครองที่ตั้งสถานทดสอบฝีมือ
กรณีผู้ขออนุญาตดำเนินการสถานทดสอบฝีมือตามวรรคแรกเป็นนิติบุคคล
ผู้ดำเนินการสถานทดสอบจะต้องเป็นผู้มีอำนาจลงนามแทนนิติบุคคลซึ่งมีมติที่ประชุมมอบหมายให้เป็นผู้ดำเนินการสถานทดสอบ
และมีหนังสือมอบอำนาจจากกรรมการผู้มีอำนาจลงนามแทนนิติบุคคลให้เป็นผู้ยื่นคำขอดำเนินการสถานทดสอบฝีมือ

ข้อ ๑๒ เมื่อกองมาตรฐานฝีมือแรงงาน
สถาบันพัฒนาฝีมือแรงงานกลางสถาบันพัฒนาฝีมือแรงงานภาคหรือศูนย์พัฒนาฝีมือแรงงานจังหวัด
ได้รับคำขอแล้วให้ตรวจคำขอและหลักฐานให้ครบถ้วนถูกต้อง และส่งคำขอพร้อมหลักฐานดังกล่าวให้คณะทำงานพิจารณาสถานทดสอบฝีมือคนหางานเพื่อไปทำงานในต่างประเทศหรือคณะทำงานพิจารณาสถานทดสอบฝีมือคนหางานเพื่อไปทำงานในต่างประเทศในส่วนภูมิภาค
ซึ่งอธิบดีแต่งตั้งแล้วแต่กรณีดำเนินการตรวจสอบมาตรฐานความเหมาะสม ความพร้อม
อุปกรณ์ สถานที่ และคุณสมบัติของผู้ควบคุมการทดสอบในกรณีที่พบความไม่เหมาะสมประการหนึ่งประการใด
ให้แจ้งผู้ยื่นคำขอทราบเพื่อดำเนินการแก้ไขตามเวลาที่กำหนด
และให้คณะทำงานตรวจสอบอีกครั้งหนึ่ง

ข้อ ๑๓ ให้คณะทำงานรายงานความเห็นการตรวจสอบไปยังกองมาตรฐานฝีมือแรงงานเพื่อเสนออธิบดีพิจารณา

ข้อ ๑๔ ให้กองมาตรฐานฝีมือแรงงานแจ้งผลการพิจารณาของอธิบดีให้ผู้ยื่นคำขอและสถาบันพัฒนาฝีมือแรงงานกลาง
สถาบันพัฒนาฝีมือแรงงานภาคหรือศูนย์พัฒนาฝีมือแรงงานจังหวัด
ที่สถานทดสอบฝีมือนั้นตั้งอยู่ทราบ ในกรณีที่ได้รับอนุญาตผู้ได้รับอนุญาตให้ดำเนินการสถานทดสอบฝีมือคนหางานเพื่อไปทำงานในต่างประเทศต้องลงลายมือชื่อใบอนุญาตก่อนรับใบอนุญาตต่อหน้าเจ้าหน้าที่กองมาตรฐานฝีมือแรงงาน
สถาบันพัฒนาฝีมือแรงงานกลาง
สถาบันพัฒนาฝีมือแรงงานภาคหรือศูนย์พัฒนาฝีมือแรงงานจังหวัด
ซึ่งสถานทดสอบฝีมือตั้งอยู่ด้วย

ข้อ ๑๕ ระยะเวลาดำเนินการตามข้อ ๑๒ ข้อ ๑๓ และข้อ
๑๔ ให้ปฏิบัติงานให้แล้วเสร็จภายในสี่สิบวันทำการ
ทั้งนี้ไม่รวมถึงระยะเวลาที่รอให้ผู้ยื่นคำขอปรับปรุงแก้ไขข้อบกพร่องหรือนำเอกสารหลักฐานอื่น
ๆ มาเพิ่มเติมประกอบการพิจารณาและให้พนักงานเจ้าหน้าที่บันทึกระยะเวลาที่ต้องรอไว้ในคำขอด้วย

ข้อ ๑๖ ให้นำขั้นตอนปฏิบัติงานข้างต้น
มาใช้บังคับแก่กรณีการขอต่ออายุใบอนุญาตดำเนินการสถานทดสอบฝีมือคนหางานเพื่อไปทำงานในต่างประเทศการขอเปลี่ยนแปลงการดำเนินการทดสอบฝีมือ
การขอเปลี่ยนแปลงผู้ควบคุมการทดสอบ และการขอย้ายสถานที่ทดสอบฝีมือโดยอนุโลม

ข้อ ๑๗ ให้ผู้รับอนุญาตดำเนินการสถานทดสอบฝีมือเรียกเก็บค่าทดสอบฝีมือจากคนหางานได้ในอัตราไม่เกินครั้งละห้าร้อยบาทต่อคนกรณีผู้รับอนุญาตดำเนินการสถานทดสอบฝีมือเรียกเก็บค่าทดสอบฝีมือเกินกว่าอัตราที่กำหนดในวรรคหนึ่ง
อธิบดีกรมพัฒนาฝีมือแรงงานอาจจะพักใช้หรือเพิกถอนใบอนุญาตได้

ข้อ ๑๘
ให้อธิบดีกรมพัฒนาฝีมือแรงงานเป็นผู้รักษาการตามระเบียบนี้


ประกาศ ณ วันที่ ๒๒ เมษายน ๒๕๓๗
จันทรา ปิตรชาติ
อธิบดีกรมพัฒนาฝีมือแรงงาน














วิภา/ผู้จัดทำ
๙ มีนาคม ๒๕๕๕


[๑] ราชกิจจานุเบกษา
เล่ม ๑๑๑/ตอนที่ ๔๖ ง/หน้า ๒๘/๙ มิถุนายน ๒๕๓๗